Hei, denne artikkelen er over ett år gammel og kan inneholde utdatert informasjon

Personer med bankkonti på Kypros risikerer å miste opptil 40 prosent av sine innskudd, sier Kypros' finansminister Michalis Sarris.

En ny avgift på bankinnskudd skal etter planen innføres som ledd i en redningspakke for kypriotiske banker.

Størrelsen på avgiften er ikke fastsatt, men kan ifølge Sarris bli på opptil 40 prosent for de største innskuddene.

- Jeg kan ikke fastslå noe, men jeg har sett forslag i den størrelsesordenen, sier finansministeren.

Kypriotiske banker og finansmarkeder er stengt, i første omgang fram til torsdag.

Krisepakke Kypriotiske banker er i akutt pengenød, og trenger nødoverføringer fra EU og Det internasjonale pengefondet (IMF). EU og IMFs betingelser er imidlertid at Kypros selv skaffer til veie en «egenkapital» for å få utbetalt lånene.

Kypros får 10 milliarder euro i kriselån fra EU og Det internasjonale pengefondet for å redde landets økonomi og skakkjørte bankvesen.

Men for å få hjelpen må kypriotene stille med 5,8 milliarder euro selv i tillegg til å innføre sparetiltak og kutt. Det får store konsekvenser for landets to største banker.

Det antas at det til slutt vil måtte være kundene i den store kypriotiske banksektoren som må ta denne regningen.

Stenger Banken Laiki stenger dørene. Kunder med innskudd på under 100.000 euro skjermes, mens større kontoer kommer til å ta store tap.

Også i Bank of Cyprus fryses kontoer på over 100.000 euro, og analytikere mener man til slutt kan ende opp med tap på mellom 30 og 45 prosent.

Kypros har vært kjent som et skatteparadis, og utlendinger har plassert store summer i landets banker. Det er mange russiske kontoer i landet, og løsningen på den kypriotiske bankkrisen har skapt raseri i Moskva.

Avviste forslag Nasjonalforsamlingen på Kypros avviste i forrige uke den opprinnelige krisepakken fra eurolandene og Det internasjonale pengefondet (IMF). Årsaken var det omstridte kravet om en avgift på innskuddene i alle landets banker.

Skatteforslaget innebar at kontoinnehavere med over 20.000 euro på konto må ut med 6,75 prosent av innskuddet i engangsskatt. De med over 100.000 euro plassert i kypriotiske banker, må ut med 9,9 prosent av innskuddet, ifølge det samme forslaget.

Forslaget ble altså avvist, og nå kan det altså hende at kypriotiske myndigheter må gå enda hardere til verks med skatteskalpellen.

Etter at forsøket på å få skatteforslaget igjennom parlamentet havarerte, forsøkte den kypriotiske regjeringen å få til en avtale om krisehjelp fra Russland.

Kapitalkontroll Partene i finanskonflikten jobber fortsatt på spreng for å finne en løsning, men både regjeringen på Kypros og Den europeiske sentralbanken (ESB) vurderer hva de kan gjøre hvis krisen forverrer seg.

Kypriotiske myndigheter gjør seg klare til å innføre kapitalkontroll, meldte nyhetsbyrået Reuters i slutten av forrige uke. Formålet er å hindre panikkslagne bankkunder i å flytte store pengesummer ut av landet.

Hvis bankene på Kypros må åpne neste uke uten at krisen er løst, håper sentralbanken å «gjerde inn» landets finansnæring.

I tillegg står ESB klar med kriselån til banker over hele eurosonen i tilfelle de smittes av krisen på Kypros.